題趙別駕委齋詩
作者：王邁
朝代：宋

paragraphs: 別駕來訪別，徵我委齋詩。
敢問委之說，別駕自發揮。
萬事悉委分，吾何容心爲。
抱槧游文屋，去取委所司。
一戰偶得雋，敢誇詞藻奇。
隨牒走仕途，薦舉委所知。
一朝獲通籍，敢恃妍媚姿。
不見百里奚，非黠亦非癡。
爵祿委倘來，飯牛牛自肥。
不見塞上翁，無喜亦無悲。
得喪委自然，失馬馬復歸。
委懷在琴書，栗里真吾師。
委順聽時命，香山不吾欺。
吾以名吾齋，曰委不亦宜。
王子曰不然，我言異於斯。
人性涵萬善，其位配兩儀。
凡天所委付，受者不得辭。
行藏道汙隆，進退時安危。
委禹以治水，胼胝敢言疲。
委尹以復辟，寵利非謀私。
經制委姬旦，述作委仲尼。
今古理無二，聖賢人可希。
綱常或淪斁，委我開訓彝。
楊墨路必闢，韓莊門宜麾。
宇宙或傾仆，委我力扶持。
補天出媧石，浴日升咸池。
饑者委我食，寒者委我衣。
一或負所委，是謂天職虧。
若君所言者，莊老同一岐。
梁以苦空壞，晉以清談隳。
流弊至委棄，往事真來規。
世道真險隘，天將委之誰。
上不能使爾，夫豈無良醫。
因詩重感慨，當有評是非。